หน่วยฝนหลวง เดินหน้าปฏิบัติการฝนหลวงสู้ภัยแล้งในทุกภูมิภาคทั่วประเทศ ไม่เว้นวันหยุด
หน่วยฝนหลวง เดินหน้าปฏิบัติการฝนหลวงสู้ภัยแล้งในทุกภูมิภาคทั่วประเทศ ไม่เว้นวันหยุดนายปนิธิ เสมอวงษ์ รองอธิบดีกรมฝนหลวงและการบินเกษตร เปิดเผยว่า ตั้งแต่วันที่ 1 มีนาคมเป็นต้นไป กรมฝนหลวงฯ จะเริ่มเข้าสู่ภารกิจปฏิบัติการฝนหลวงสู้ภัยแล้งในทุกภูมิภาคทั่วประเทศ ด้านศูนย์ปฏิบัติการฝนหลวงภาคตะวันออกได้ตั้งหน่วยปฏิบัติการฯ ที่จังหวัดจันทบุรี โดยหน่วยปฏิบัติการฯ จังหวัดจันทบุรี วางแผนบิน ในขั้นตอนที่ 2 เพื่อเสริมการพัฒนาตัวของเมฆ บริเวณแนวเขาชะเมา รอยต่อจังหวัดระยองและจันทบุรี เพื่อช่วยเหลือพื้นที่การเกษตรที่ประสบปัญหาภัยแล้ง ส่วนหน่วยปฏิบัติการฯ ที่จังหวัดนครสวรรค์และจังหวัดกาญจนบุรี วางแผนปฏิบัติการช่วยเพิ่มปริมาณน้ำให้กับอ่างเก็บน้ำทับเสลา จังหวัดอุทัยธานี และเขื่อนกระเสียว จังหวัดสุพรรณบุรี ตลอดจนช่วยเหลือพื้นที่ปลูกมันสำปะหลังบริเวณฝั่งตะวันตกของจังหวัดนครสวรรค์ขณะที่ศูนย์ปฏิบัติการฝนหลวงภาคเหนือได้ตั้งหน่วยปฏิบัติการฯ ที่จังหวัดเชียงใหม่และจังหวัดพิษณุโลก วางแผนขึ้นบินปฏิบัติการช่วยเหลือพื้นที่ที่ประสบปัญหาฝุ่นละออง ตลอดจนช่วยเหลือพื้นที่ปลูกข้าวบริเวณอำเภอคลองขลุง จังหวัดกำแพงเพชร ที่ได้รับการร้องขอฝนเข้ามา สำหรับในพื้นที่ภาคตะวันออกเฉียงเหนือ ศูนย์ปฏิบัติการฝนหลวงภาคตะวันออกเฉียงเหนือได้ตั้งหน่วยปฏิบัติการฯ ที่จังหวัดขอนแก่นและจังหวัดอุดรธานี เน้นเพิ่มปริมาณน้ำในเขื่อนอุบลรัตน์ จังหวัดขอนแก่น รวมถึงช่วยเหลือพื้นที่การเกษตรที่ปลูกไร่อ้อยบริเวณจังหวัดบุรีรัมย์ทันที เช่นเดียวกับพื้นที่ภาคใต้ ศูนย์ปฏิบัติการฝนหลวงภาคใต้ได้ตั้งหน่วยปฏิบัติการฯ ที่อำเภอหัวหิน จังหวัดประจวบคีรีขันธ์ และอำเภอหาดใหญ่ จังหวัดสงขลา ติดตามสภาพอากาศระหว่างวัน หากมีความเหมาะสมจะวางแผนขึ้นบินปฏิบัติการในภารกิจช่วยเหลือพื้นที่ที่ประสบปัญหาไฟไหม้ป่าที่อำเภอบ้านคา จังหวัดราชบุรี และพื้นที่ปลูกสับปะรดที่ประสบปัญหาภัยแล้งที่อำเภอหัวหิน จังหวัดประจวบคีรีขันธ์ และอำเภอหนองหญ้าปล้อง จังหวัดเพชรบุรี รวมถึงพื้นที่ปลูกข้าวบริเวณอำเภอกุยบุรี จังหวัดประจวบคีรีขันธ์ ตลอดจนภารกิจเติมน้ำช่วยเหลือพื้นที่ป่าพรุโต๊ะแดง จังหวัดนราธิวาส เพื่อป้องกันการเกิดไฟไหม้ป่าพรุ